Document ID: 32014D0013

A BIZOTTSÁG VÉGREHAJTÁSI HATÁROZATA
(2013. december 11.)
a Haisborough, Hammond & Winterton, a Start Point to Plymouth Sound & Eddystone és a Land's End & Cape Bank természetmegőrzési terület tengeri ökoszisztémáinak védelme érdekében az Egyesült Királyság által javasolt intézkedések megerősítéséről
(az értesítés a C(2013) 9003. számú dokumentummal történt)
(Csak az angol, a francia és a holland szöveg hiteles)
(2014/13/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 9. cikkére, összefüggésben 8. cikkének (3) bekezdésére,
mivel:
(1)
A természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv (2) rendelkezik arról a lehetőségről, hogy bizonyos természeti területeket uniós szinten különleges természetmegőrzési területté nyilvánítsanak. Az irányelv 3. és 4. cikke előírja a tagállamok számára ilyen különleges természetmegőrzési területek létrehozását, az irányelv 6. cikke pedig kötelezi őket a szóban forgó területek károsodásának és megzavarásának megakadályozásához szükséges intézkedések meghozatalára.
(2)
A 2012/13/EU (3) bizottsági végrehajtási rendelet révén a Haisborough, Hammond & Winterton (UK0030369), a Start Point to Plymouth Sound & Eddystone (UK0030373) és a Land's End & Cape Bank (UK0030375) nevű természeti területek a 92/43/EGK irányelv 4. cikkének (2) bekezdése értelmében felvételre kerültek a közösségi jelentőségű természeti területek jegyzékébe.
(3)
Az élő vízi erőforrások védelmére, kezelésére és kiaknázására vonatkozó intézkedésekre a közös halászati politika szabályai vonatkoznak.
(4)
A 2371/2002/EK rendelet 9. cikke értelmében a tagállamok megkülönböztetésmentes intézkedéseket hozhatnak a halászat tengeri ökoszisztémákra gyakorolt hatásának minimalizálására az alapvonaltól számított 12 tengeri mérföldes övezeten belül, amennyiben az Unió nem fogadott el külön az adott terület védelmére és kezelésére vonatkozó intézkedéseket. A 92/43/EGK irányelv előírásai szerint e területek vonatkozásában természetvédelmi intézkedéseket kell hozni. A tagállami intézkedéseknek összhangban kell lenniük a közös halászati politikának a 2371/2002/EK rendelet 2. cikkében megállapított céljaival, és nem lehetnek kevésbé szigorúak, mint a meglévő uniós jogszabályok. Ha az intézkedések vonatkoznak más tagállam halászhajóira is, akkor azokról értesíteni kell a Bizottságot, a tagállamokat és az érintett regionális tanácsadó testületet, majd az intézkedéseket a Bizottságnak meg kell erősítenie.
(5)
2013. november 18-án az Egyesült Királyság értesítette az intézkedések által érintett tagállamokat, Belgiumot és Franciaországot, valamint az északi-tengeri regionális tanácsadó testületet, az északnyugati vizek regionális tanácsadó testületét és az Európai Bizottságot az általa a három természetmegőrzési terület vonatkozásában tervezett intézkedésekről.
(6)
Az Egyesült Királyság által a 92/43/EGK irányelv alapján előterjesztett intézkedések övezetekre osztják a három természetmegőrzési területet, és tilalmat vezetnek be a fenéken vontatott halászeszközöknek a három kijelölt természetmegőrzési terület meghatározott területein belüli használatára. Az e határozat által érintett intézkedések alkalmazásában az Egyesült Királyság a fenéken vonatott eszközöket olyan halászeszközökként határozza meg, amelyeket a vízben tolnak vagy vontatnak, és amelyek érintkeznek a tengerfenékkel. Ide tartoznak a feszítőlapos és merevítőrudas fenékvonóhálók, valamint a vontatott kotróhálók és a kotrószivattyúk.
(7)
Az Egyesült Királyság által javasolt intézkedések célja, hogy hozzájáruljanak a 92/43/EGK irányelv végrehajtásához; ezek az intézkedések összhangban vannak a 2371/2002/EK rendelet 2. cikkében megállapított célokkal és különösen az élő vízi erőforrások védelmére és megőrzésére vonatkozó intézkedések meghozatalakor alkalmazandó elővigyázatosság elvével.
ELFOGADTA EZT A HATÁROZATOT:
1. cikk
Az Egyesült Királyság által a Haisborough, Hammond & Winterton, a Start Point to Plymouth Sound & Eddystone és a Land's End & Cape Bank természetmegőrzési területek tengeri ökoszisztémáinak védelme érdekében a melléklet szerinti javasolt intézkedéseket a Bizottság megerősíti.
2. cikk
E határozatnak a Belga Királyság, a Francia Köztársaság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2013. december 11-én.

Labels: 11
18
6
20